題瀑布圖後
作者：蒲壽宬
朝代：宋

paragraphs: 平生託游從，林野乃其趣。
出處偶不同，清濁良已忤。
解組浣我塵，叩門爲君訴。
方殷岐黄事，何日當展晤。
欲潄巖下泉，蛩驉念同路。
黙携照膽鏡，歴歴見情愫。
韋韠誰爲驅，千林瀉懸布。
初掛冰一簾，晶晶滴珠露。
弄電不輟笑，轟谷激電怒。
玉虬擘重崖，白晝雲雪互。
震掉若弗容，俄然脱沉痼。
寂寂霜林鐘，茫茫虎溪渡。
草堂香山基，興廢今幾度。
誅茅詎爲晚，千古一旦暮。
與君共兹圖，濯濯如振鷺。
登眺晨百回，疇能局髙步。